# பிட்காயின் வரலாறு

## பிட்காயின் தோற்றம்

18 ஆகத்து 2008-இல் "bitcoin.org" என்ற இணையதளம் பதிவு செய்யப் பட்டது. பின் 31 அக்டோபர் 2008-இல் சத்தோசி நாகமோட்டோ எழுதிய **பிட்காயின்:இணையர்-இணையர் மின்காசு அமைப்பு** (Bitcoin: A Peer-to-Peer Electronic Cash System) என்ற கட்டுரைக்கான இணையத்தள இணைப்பு வெளியிடப் பட்டது. இந்த கட்டுரையில், ஒருவர் மீது எந்த நம்பிக்கையும் வைக்க வேண்டிய தேவை இல்லாமல், பணப் பரிமாற்றம் செய்வது எப்படி என்ற வழி முறை விளக்கப் பட்டிருந்தது. 3 சனவரி 2009-இல் சத்தோசி நாகமோட்டோ, பிட்காயின் கட்டச்சங்கிலி<nowiki/>யில் **பிட்காயின் முதல் கட்டம்** (genesis block of bitcoin) என்றழைக்கப்படும் பிட்காயின் முதல் கட்டத்தை இணைத்தார். அந்தக் கட்டத்திற்கு 50 பிட்காயின்கள் பரிசு அளிக்கப் பட்டது. இந்த பரிசு காசுதளம் (coinbase) என்ற பரிமாற்றத்தில் கீழ்க் கண்டவாறு குறிக்கப் பட்டுள்ளது:  
*"தி டைம்ஸ் 03/சனவரி/2009 வங்கிகளுக்கான இரண்டாவது பிணை விடுதலையை நிதி அமைச்சர் எந்நேரமும் வெளியிடலாம்," ("The Times 03/Jan/2009 Chancellor on brink of second bailout for banks.")*  
இந்தக் குறிப்பு தி டைம்ஸ் (The Times) என்ற நாளிதழில் 3 சனவரி 2009-இல் வந்த தலைப்புச் செய்தி ஆகும். இதற்கு இரண்டு அர்த்தங்கள் கற்பிக்கப் படுகின்றன: ஒன்று, *பிட்காயின் கட்டச்சங்கிலியில் முதல் கட்டம் தோன்றியதற்கான காலமுத்திரை (timestamp)* என்பது. மற்றொன்று, *இன்றைய வங்கி முறைகளின் தரம் குறைந்த நிலைமையைப் பற்றிய ஏளனமான விமர்சனம்* என்பது.  
பிட்காயினின் முதல் **திறந்த மூல மென்பொருள்** (open-source software) 9 சனவரி 2009-இல் சோர்சுஃபோர்ச் (SourceForge) என்ற இணையதளத்தில் வெளியிடப் பட்டது. இதன் முதல் ஆதரவாளர்களில் ஆல் பின்னி (Hal Finney) என்ற பிட்காயின் ஆர்வலரும் ஒருவர். இந்த மென்பொருள் வெளியிடப்பட்ட அன்றே, செய்நிரலரான (programmer) அவர் அதைப் பதிவிறக்கம் செய்து, நாகமோட்டோவிடம் இருந்து 10 பிட்காயின்களை 12 சனவரி 2009 அன்று பரிசாகப் பெற்றார். இதுதான் உலகில் முதன்முதலில் நடந்த பிட்காயின் பணப் பரிமாற்றம். வெய் டாய் (Wei Dai), நிக் சாபோ (Nick Szabo) ஆகியோரும் பிட்காயினின் முதல் ஆதரவாளர்கள் ஆவர். பின், நகமோட்டோ, கேவின் ஆண்டர்சன் (Gavin Andresen) என்பவரிடம் எல்லா பொறுப்புக்களையும் ஒப்படைத்துவிட்டு, பிட்காயினிலிருந்து விலகி (காணாமல் போய்) விட்டார். இதன் பிறகு, மென்பொருள் உருவாக்குனரான (developer) கேவின் ஆண்டர்சன் பிட்காயின் நிறுவனம் (Bitcoin Foundation) என்ற ஒன்றை உருவாக்கி அதன் மேம்பாட்டில் கவனம் செலுத்தினார். அதன் பின், 2010-இல், லாஸ்லோ அன்யீஸ் (Laszlo Hanyecz) என்னும் நிரலர் 10,000 பிட்காயின்கள் கொடுத்து பப்பா ஜான்ஸ் பிட்சா (Papa John's Pizza) என்ற உணவகத்திலிருந்து இரண்டு பிட்சா (pizza) வாங்கினார்; இதுவே பிட்காயினைப் பயன்படுத்திய முதல் வணிகப் பரிமாற்றம் ஆகும். 15 ஆகத்து 2010-இல் 184 மில்லியன் பிட்காயின்கள் உருவாக்கப் பட்டு, இரண்டு முகவரிகளுக்கு அனுப்பி வைக்கப் பட்டிருந்தன. உடனேயே (ஒரு சில மணி நேரங்களில்) இந்த குறைகள் நீக்கப்பட்டு, கட்டச்சங்கிலி பழைய நிலைக்குக் கொண்டுவரப் பட்டது. பிட்காயின் வரலாற்றிலேயே நிகழ்ந்த ஒரு மிகப் பெரிய குறைபாடு இது ஒன்றுதான் எனலாம். "சத்தோசி நகமோட்டோ" என்பது ஒருவேளை ஐரோப்பிய நிதி நிறுவனங்களில் நடத்தப் படும் கணினிக் கூட்டு இயக்கமோ என்ற ஐயமும் உள்ளது.  
தி நியூயார்க்கர் என்ற இதழ் (The New Yorker - வார இதழ், 47 இதழ்கள் ஆண்டொன்றுக்கு), தன் ஆய்வின் முடிவில், மைக்கேல் க்ளீயர் (Michael Clear), விலி லேடன்விர்த்தா (Vili Lehdonvirta) என்ற இருவரையும் "சத்தோசி நகமோட்டோ" என்று முன் நிறுத்தியது. பாஸ்ட் கம்பெனி (Fast Company) என்ற மாத இதழ் 15 ஆகத்து 2008-இல் நீல் கிங் (Neal King), விளாடிமிர் ஒக்ஸ்மன் (Vladimir Oksman), சார்ல்ஸ் ப்ரை (Charles Bry) ஆகிய மூன்று பேர்களை "சத்தோசி நகமோட்டோ" என்று கூறியது. இதற்கு இந்த இதழ் கூறிய காரணமாவது, கணினி வலையம், குறியாக்க முறை இவற்றை வைத்துப் பார்க்கும் போது, இவர்கள் "நகமோட்டோ" போன்று இருக்கிறார்கள் என்பதாகும். மேலும், "... computationally impractical to reverse" என்று இவர்கள் பயன்படுத்திய சொல் வரிசை, "நகமோட்டோ" பயன்படுத்தியதைப் போல் இருக்கின்றது என்று இந்த இதழ் கூறியது.  
2010-உக்குப் பிறகு நகமோட்டோ பிட்காயினில் எதுவும் செய்யவில்லை எனத் தெரிகிறது. ஒரு பிட்காயின் ஆர்வலரிடத்தில், "வேறு பணிகளுக்குப் போய்விட்டேன்" ("moved on to other things") என்று "நகமோட்டோ" கூறி இருக்கிறார்.
- கணினி நாணயங்களை ஆதரிக்கும் நிறுவனமான EFF (Electronic Frontier Foundation) முதலில் பிகாயினை ஏற்று, பின் மறுத்து, பின் ஏற்றது. மறுத்ததற்குக் காரணம் சட்ட முறையில் பிட்காயினுக்கு ஆதரவு இல்லை என்பதனால் ஆகும்.
- விக்கிலீக்ஸ் பிட்காயினை ஏற்றுக்கொண்டது.